C 465/16
FI
Euroopan unionin virallinen lehti
6.12.2022
Tiistai 3. toukokuuta 2022
82. tukee rannikko- ja merimatkailun kestäviä käytäntöjä, koska ne ovat olennaisen tärkeitä Atlantin, Välimeren ja Itämeren alueiden kilpailukyvyn kannalta ja korkean lisäarvon työpaikkojen luomisessa merialan ammatillisessa ja muuhun koulutukseen; korostaa, että sinisen talouden toimintaa koskevalla erityisellä koulutuksella voitaisiin lisätä tietoisuutta merten ekosysteemeistä ja tarpeesta suojella niitä; 83. kehottaa komissiota kuulemaan laajasti alue- ja paikallisviranomaisia ja kaikkia asiaan liittyviä sidosryhmiä, jotta voidaan määrittää räätälöityjä ratkaisuja paikallis- ja alueyhteisöille; 84. kehottaa komissiota arvioimaan mahdollisia ratkaisuja, joilla edistetään matkailualan kykyä sietää tulevien pandemioiden tai muiden matkailutoimintaa häiritsevien tilanteiden vaikutuksia, ja laatimaan asianmukaisia aloitteita alan työntekijöiden työolojen ja -ehtojen parantamiseksi, jotta voidaan lisätä alan houkuttelevuutta ja auttaa sinisen talouden koko potentiaalin hyödyntämisessä; 85. korostaa huviveneilyn ja purjehduksen merkitystä merimatkailulle; korostaa paikallisen kulttuurin ja gastronomian roolia Euroopan rannikkomatkailun kehittämisessä sekä rannikkomatkailun ja vedenalaisen matkailun, kalastusmatkailun, ekomatkailun, vesiurheilun ja risteilyelinkeinon merkitystä; 86. korostaa suojeltujen merialueiden merkitystä valtamerten suojelun välineenä; katsoo, että nämä alueet tarjoavat mahdollisuuden tiedematkailun kehittämiseen; 87. suhtautuu myönteisesti siihen, että komissio keskittyy kestävään ja ”kiireettömään” matkailuun, ja pyrkimykseen kehittää tukipaketteja (paikallisia vihreän kehityksen ohjelmia koskeva suunnitelma), joilla tuetaan kaupunkien ja alueiden vihreää siirtymää; panee merkille syrjäisten saarten ja rannikkoyhteisöjen mahdollisuudet ottaa johtava asema tässä siirtymässä; 88. kehottaa komissiota ja jäsenvaltioita tunnustamaan merten virkistyskalastuksen ja sen luoman matkailun panoksen siniseen talouteen sekä alan potentiaalin uusien taloudellisten mahdollisuuksien tarjoamisessa rannikkoyhteisöille; 89. pitää valitettavana, että sinisen talouden potentiaalia ei ole otettu riittävästi huomioon laadittaessa ja arvioitaessa NextGenerationEU-välineestä rahoitettavia kansallisia elpymis- ja palautumissuunnitelmia; 90. kannattaa sellaisen asianmukaisen rahoituskehyksen perustamista, jolla edistetään sinisen talouden kehittämistä ja työpaikkojen luomista ja johon sisällytetään ja yhdistetään erilaisia käytettävissä olevia rahoitusvälineitä, kuten rakenne- ja investointirahastot (EMKVR, EAKR, ESR ja koheesiorahasto), Horisontti Eurooppa -puiteohjelma 2021–2027 ja muita; kiinnittää huomiota tarpeeseen edistää näiden välineiden parempaa yhteensovittamista sidosryhmien tarpeiden kanssa ja nykyisten mahdollisuuksien laajaa levittämistä; 91. kehottaa käymään alan kanssa perusteellisen EU:n tason keskustelun, jossa otetaan huomioon kalastuskapasiteetin mittaamista koskevien sääntöjen vakavat sosioekonomiset vaikutukset, näiden sääntöjen vaikutuksista kalastukseen ja kalastajien elämään ja säilyttämään samanaikaisesti kalastuskapasiteetin tiukka valvonta; 92. korostaa laivanrakennus- ja laivankorjaustoiminnan strategista merkitystä ja sen suhdetta muihin aloihin, kuten merimatkailuun; katsoo, että tekniseen innovointiin ja lisäarvoa tuottaviin pitkälti erikoistuneisiin prosesseihin panostamalla voidaan vähentää kilpailua kansainvälisellä tasolla ja helpottaa alan laskusuuntauksen kääntämistä; katsoo, että olisi tarjottava erityistukea jäsenvaltioiden laivanrakennusteollisuuden eri muotojen elvyttämiseksi ja nykyaikais­ tamiseksi; 93. panee merkille, että EU:n pienimuotoista kalastusta harjoittavat laivastot ovat hyvin vanhoja erityisesti syrjäisimmillä alueilla, että niiden alusten keski-ikä on erittäin korkea ja että ne ovat vaarallisia sekä niillä työskenteleville ihmisille että pyydettäville lajeille, ja toistaa, että EMKVR:n tukea tarvitaan uusien alusten ostamiseen ilman, että tämä lisää saaliiden määrää, ja siten, että noudatetaan kestävää enimmäistuottoa ja parannetaan näin niiden ympäristötehokkuutta; 94. muistuttaa, että syrjäisimpien alueiden kalastuslaivastot ovat tietyissä tapauksissa erittäin huonossa kunnossa ja vaarantavat kalastajien turvallisuuden ja ympäristön; katsoo tässä yhteydessä tarpeelliseksi etsiä ratkaisuja kalastajien turvallisuuden ja työolojen parantamiseksi, hiilidioksidipäästöjen vähentämiseksi sekä saaliiden levinneisyysalueita ja suojelua koskevien olosuhteiden parantamiseksi; korostaa tarvetta varmistaa terveellisten ja korkealaatuisten proteiinien tarjonnan jatkuvuus täysin turvallisissa ja varmoissa olosuhteissa, vähemmillä ympäristövaikutuksilla ja kalastus­ kapasiteettia lisäämättä;